Til Agder fylkeskommune og AKT

Hægebostad kommune ønsker å være en attraktiv kommune å bo og jobbe i, også for innbyggere som ikke har tilgang på egen bil/annet transportmiddel. Bygderuta har gjennom mange år vært et viktig kollektivtransporttilbud for kommunens innbyggere, og har vært mye brukt - innbyggertallet tatt i betraktning. Korrespondanse mellom Bygderuta og buss/togforbindelse fra Snartemo stasjon gjør det mulig for kommunens innbygger å reise kollektivt til blant annet Lyngdal, Kristiansand, Stavanger m.m., noe som er viktig for kommunens bostedsattraktivitet. Bygderuta var fram til 01.01.21 bestillingsrute. Innbyggere og besøkende kunne da i tilknytning til oppsatte ruter bestille Bygderuta til å hente og bringe der de bor. På nyåret i år ble Bygderuta endret fra bestillingsrute til fast rute. Fordelen med endringen er at bussen alltid går på oppsatt rute og ikke trenger bestilles. Ulempen er at hente/bringe-funksjonen opphørte. Denne endringen av tilbudet har dessverre ført til stor ulempe for de passasjerene som bor utenfor gåavstand fra kjørerute. Passasjerer som tidligere brukte Bygderuta jevnlig, både til daglige ærende og til lengre reiser, må nå ordne egen skyss fram og tilbake til nærmeste stoppested. Dette er ofte både upraktisk og kostbart i distriktet.

**I Hægebostad er det behov for at kommunens innbygger og besøkende har tilgang til en mer fleksibel kollektivløsning enn vi har i dag, og vi ber derfor om at Agder fylkeskommune og AKT vurderer alternative løsninger slik at hente/bringe funksjonen som vi tidligere hadde kan gjeninnføres. Vi ser også et behov for utvidet kollektivtilbud slik at tilbudet kan bli et reelt transportalternativ for flere av kommunens innbyggere og besøkende. Det er også viktig at det vurderes om kollektivtransport i større grad kan driftes i samarbeid med eksisterende taxinæring for å styrke denne.**